นายกรัฐมนตรี มอบนโยบายป้องกัน ปราบปราม และแก้ไขปัญหายาเสพติดปีงบประมาณ 2566 ภายในระยะเร่งด่วน 3 เดือน
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในการเป็นประธานเปิดปฏิบัติการป้องกัน ปราบปราม และแก้ไขปัญหายาเสพติดตามนโยบายของรัฐบาล ประจำปีงบประมาณ พ.ศ. 2566 ระยะเร่งด่วน 3 เดือน ที่สโมสรทหารบก ว่า ยาเสพติดเป็นปัญหาที่มีความซับซ้อน ส่งผลกระทบต่อความมั่นคง สังคมและเศรษฐกิจของประเทศ จำเป็นต้องบูรณาการทำงานหน่วยงานต่างๆ ในทุกระดับ เน้นการป้องกัน ปราบปราม และการบำบัดรักษา รวมถึงลดผู้เสพรายใหม่ แก้ไขผู้เสพรายเก่า พร้อมกันนี้ รัฐบาลยังกำหนดให้ปัญหายาเสพติดเป็นวาระแห่งชาติ และเป็น 1 ใน 12 นโยบายสำคัญ ที่ผ่านมาได้ปรับปรุงกฎหมายกฎระเบียบต่างๆ พร้อมเร่งปราบปรามจับกุม และขยายผลไปสู่นายทุนและผู้ที่เกี่ยวข้อง ยึดอายัดทรัพย์สินได้ถึง 1 หมื่น 1 พันล้านบาท จึงเน้นย้ำให้ทุกหน่วยงานปฏิบัติการตามแผนการป้องกันและปราบปรามยาเสพติด ภายในระยะเวลา 3 เดือนให้เกิดผลเป็นรูปธรรม พร้อมขอความร่วมมือประชาชนช่วยแก้ไขปัญหาให้เกิดผลสำเร็จ เพื่อนำคนดีกลับคืนสู่สังคมนายกรัฐมนตรี ยังเน้นย้ำในเรื่องของการดูแลควบคุมสารตั้งต้น ที่ใช้ไม่ถูกต้องตามที่กฎหมายกำหนด เพราะเป็นอันตรายและเป็นต้นตอ การนำไปสู่การผลิตยาเสพติด จึงขอให้มีติดตามดำเนินคดีในเรื่องนี้ เพื่อทำให้บ้านมีความเจริญเติบโต และทุกคนมีความสุข เหมือนในช่วงการประชุมเอเปคที่ผ่านมา เชื่อว่า หากทุกคนร่วมมือกัน และแก้ไขปัญหาด้วยความเข้าใจ ทุกอย่างประสบความสำเร็จ และนำไปสู่การพัฒนาที่ยั่งยืน